عبدالحق تمنا

عبد الحق تمنا پاکستانی شاعر، ادیب، کالم نگار اور نائجیریا میں شعبہ تعلیم کے افسر تھے۔
 سوانح 
عبد الحق 4 فروری 1926ء میں امین منزل چودھرانہ قصبہ سندیلہ ضلع لکھنؤ میں پیدا ہوئے۔ آپ کے والد کا نام محمد اشفاق حسین تھا۔ آپ کی برادری شیخ صدیقی تھی۔ سلسلۂ نسب محمد بن ابی بکر سے ہوتا ہوا خلیفہ اول ابوبکر صدیق تک پہنچ جاتا ہے۔ ندوۃ العلماء لکھنؤ کے سابق مہتمم اور جامعہ علوم الاسلامیہ بنوری ٹاون کراچی کے سابق استاذ محمد اسحاق سندیلوی اور شمشادحسین فاکر آپ کے بھائی تھے۔ ابتدائی تعلیم گھر پر اور اعلیٰ تعلیم مسلم یونیورسٹی علی گڑھ سے حاصل کی۔ شعر و سخن کا ذوق اپنے دونوں بھائیوں کو دیکھ کر ہوا۔ انھیں سے اصلاح بھی لیا کرتے تھے۔ آپ کا تخلص "تمنا" تھا۔دورانِ تعلیم علی گڑھ میں آپ کا شمار معروف شعرا میں ہوتا تھا۔ نائجیریا کے شعبۂ تعلیم میں ایک معزز عہدے پر فائز رہ کر اپنے ہم وطنوں کی بہت مدد کی۔ نائیجیریا میں عام مسلمانوں کے لیے عیسائیت کی جانب ارتداد کا شدید خطرہ جنم لے رہاتھا، توہین آمیز لٹریچر چھپتا تھا، مسلمانوں میں بے حسی تھی، تمنا مرحوم نے مسلم قوم کو جگانے کے لیے اس موضوع پر ایک زبردست مضمون لکھا اور پاکستانی مسلمانوں سے انگریزی تبلیغی کتب بھیجنے کی اپیل کی، جناب عطش درانی کہتے ہیں کہ: "ہمارے ادارے نے اعلان کیا کہ تمام کتب ہمیں بھیجی جائیں ہم اپنے خرچے پر انھیں نائیجیریا بھیج دیں گے چناں چہ اب تک لا تعداد کتب درد مند حضرات کی طرف سے موصول ہو چکی ہیں اور نائجیریا بھیجی گئی ہیں۔ملازمت سے سبک دوشی کے بعد کراچی واپس آکر گلشن اقبال میں سکونت اختیار کی۔ 18 مارچ 2005ء کو کراچی میں راہی دارالبقاء ہوئے۔ اولاد میں تین بیٹے فیصل حق، کمال حق، بلال حق اور ایک بیٹی شامل ہے۔
 نمونہ کلام 
یہ جنوں کی ہیں نوازشیں میرا اعتبار ہی کھو دیا

میری ناؤ کو میرے ناخدا نے نظر بچا کے ڈبو دیا

انھیں میرے غم کا یقین نہیں تو خیال ان کا درست ہے

کہ میں اپنے رنج والم پہ خود کبھی ہنس دیا کبھی رو دیا
 تصانیف 
 افکار تمنا
 جانورستان (بچوں کے لیے مختصر ناول)
کئی مضامین روزنامہ نوائے وقت اور مختلف رسائل میں شائع ہوئے۔
 حوالہ جات 

زمرہ:اردو شعرا
زمرہ:غیر منقوط کتب
زمرہ:1926ء کی پیدائشیں
زمرہ:کراچی کی شخصیات
زمرہ:2005ء کی وفیات
زمرہ:اردو ادب
زمرہ:مصنفین بلحاظ زبان
زمرہ:پاکستانی مصنفین بلحاظ زبان
زمرہ:پیشہ ہائے اردو زبان
زمرہ:اردو ادب کی شخصیات
زمرہ:ادبی شخصیات
زمرہ:اردو مصنفین